Predkladacia správa

V dňoch 20. a 21. marca 2003 sa v Bruseli uskutočnilo pravidelné jarné zasadnutie Európskej rady, ktoré je od roku 2000 venované hodnoteniu a rozvíjaniu tzv. Lisabonskej stratégie. Na zasadnutí Európskej rady v Lisabone v marci 2000 bol stanovený pre úniu nový strategický cieľ pre ďalšie desaťročie - vybudovať konkurencieschopnú a dynamickú ekonomiku založenú na vedomostiach, s väčšou sociálnou súdržnosťou a s vyššou mierou zamestnanosti. 

Rokovanie hláv štátov a vlád, ministrov zahraničných vecí a ministrov financií členských štátov Európskej únie, ktorí sa taktiež zišli so svojimi partnermi z pristupujúcich a kandidátskych krajín (na paralelných pracovných obedoch predsedov vlád, ministrov zahraničných vecí a ministrov financií), stanovilo na tohtoročnom bruselskom summite štyri hlavné priority v oblasti plnenia cieľov stratégie, ktorými sú: zvyšovanie zamestnanosti a posilnenie sociálnej súdržnosti; podpora inovácie a podnikateľskej sféry; prehlbovanie jednotného trhu; a ochrana životného prostredia. Oficiálnu delegáciu Slovenskej republiky viedol predseda vlády Slovenskej republiky Mikuláš Dzurinda, delegáciu ďalej tvorili podpredseda vlády a minister financií Ivan Mikloš a minister zahraničných vecí Eduard Kukan.

Slovensko ako pristupujúca krajina je do Lisabonského procesu zapájaná prostredníctvom pridružovania sa k jednotlivým stratégiám a politikám únie, z čoho vzniká aktuálna potreba presnejšieho zadefinovania záujmov Slovenskej republiky v rámci tohoto procesu. V tejto súvislosti ministerstvo zahraničných vecí v spolupráci s ďalšími zainteresovanými rezortnými ministerstvami a ústrednými orgánmi štátnej správy pripravuje rámcový informačno-analytický materiál, ktorý poskytne základný prehľad o súčasnom stave implementácie Lisabonskej stratégie v Európskej únii a postavení Slovenska v tomto procese. Dokument, ktorý bude v tomto smere tvoriť určitú východiskovú platformu, súčasne poskytne i základný prehľad o úlohách a opatreniach, ktoré budeme musieť realizovať v nastávajúcom období. 

Predkladaný materiál nemá finančný, ekonomický a environmentálny vplyv, ani vplyv na zamestnanosť.